EMP Ühiskomitee otsus

nr 100/2000,

10. november 2000,

millega muudetakse EMP lepingu protokolli nr 31 koostöö kohta teatavates valdkondades väljaspool nelja vabadust

EMP ÜHISKOMITEE,

võttes arvesse Euroopa Majanduspiirkonna lepingut, mida on kohandatud Euroopa Majanduspiirkonna lepingut kohandava protokolliga, edaspidi "leping", eelkõige selle artikleid 86 ja 98

ning arvestades järgmist:

(1) Lepingu protokolli nr 31 muudeti EMP Ühiskomitee 12. detsembri 1997. aasta otsusega nr 98/97. [1]

(2) Nõukogu 6. novembri 1995. aasta otsus 95/468/EÜ ühenduse osaluse kohta ühenduse haldusasutustevahelises telemaatilises andmevahetuses viidi lepingu protokolli nr 31 EMP Ühiskomitee otsusega nr 98/97. [2]

(3) Euroopa Kohus tühistas nõukogu otsuse 95/468/EÜ 28. mail 1998.

(4) Komisjoni poolt nõukogu otsuse 95/468/EÜ alusel enne Euroopa kohtu tühistamist rakendatud meetmete mõju on püsiv.

(5) Asjakohane on laiendada lepinguosaliste riikide koostööd, et hõlmata selles rida suuniseid, sealhulgas ühist huvi pakkuvate projektide piiritlemise kohta, nagu haldusasutustevahelised elektroonilise andmevahetuse (IDA) üleeuroopalised võrgud, (Euroopa Parlamendi ja nõukogu otsus nr 1719/1999/EÜ); [3] ja meetmed haldusasutustevahelise elektroonilise andmevahetuse (IDA) üleeuroopaliste võrkude koostalitlusvõime ja nendesse pääsemise tagamiseks (Euroopa Parlamendi ja nõukogu otsus nr 1720/1999/EÜ). [4]

(6) Seetõttu tuleks lepingu protokolli nr. 31 muuta, võimaldamaks sellisel laiendatud koostööl leida aset alates asjakohaste ühenduse aktide jõustumisest,

ON VASTU VÕTNUD JÄRGMISE OTSUSE:

Artikkel 1

Lepingu protokolli nr. 31 artikli 17 lõiget 4 muudetakse järgmiselt:

1. Sissejuhatav lause asendatakse järgmisega:

"Käesolev artikkel hõlmab järgmisi ühenduse õigusakte:".

2. Lisatakse järgmised taanded:

"— 399 D 1719: Euroopa Parlamendi ja nõukogu otsus nr 1719/1999/EÜ, 12. juuli 1999, haldusasutustevahelise elektroonilise andmevahetuse (IDA) üleeuroopalisi võrke käsitlevate suuniste, sealhulgas ühist huvi pakkuvate projektide piiritlemise kohta (EÜT L 203, 3.8.1999, lk 1);

— 399 D 1720: Euroopa Parlamendi ja nõukogu otsus nr 1720/1999/EÜ, 12. juuli 1999, millega võetakse vastu meetmed haldusasutustevahelise elektroonilise andmevahetuse (IDA) üleeuroopaliste võrkude koostalitlusvõime ja nendesse pääsemise tagamiseks (EÜT L 203, 3.8.1999, lk 9);"

Artikkel 2

Lepingu protokolli nr 31 3. liitele lisatakse järgmine tekst:

"I. ÜHIST HUVI PAKKUVAD PROJEKTID

EFTA riigid osalevad järgmistes haldusasutustevahelise andmevahetuse üleeuroopalisi võrke käsitlevates ühist huvi pakkuvates projektides, mille aluseks on Euroopa Parlamendi ja nõukogu otsuse nr 1719/1999/EÜ artikli 3 lõige 1, nagu seda on muudetud.

A. ÜLDINE

- Euroopa Liidu ametite ja organite toimimiseks vajalike ja nende ametite asutamisest tulenevat õiguslikku raamistikku toetavate võrkude teostamine.

- Võrkude teostamine isikute vaba liikumisega seotud poliitika vallas, kuivõrd neid on vaja lepinguosaliste lepingu kohaste meetmete toetamiseks.

- Selliste võrkude teostamine, mida käesoleva lepingu raames ja ettenägematutel asjaoludel on kiiresti vaja, et toetada lepinguosaliste meetmeid muu hulgas inimeste, loomade ja taimede elu ja tervise, Euroopa tarbijate õiguste, Euroopa Majanduspiirkonnas olevate inimeste elamistingimuste või lepinguosaliste põhihuvide kaitsmiseks.

- Kohtuasutuste vahelisele koostööle kaasa aitavate võrkude loomine (see kehtib ainult Islandi ja Norra puhul).

B. MAJANDUS- JA RAHALIITU JA ÜHENDUSE POLIITIKAT JA MEETMEID TOETAVAD ERIVÕRGUD

- Ühendusepoolse rahastamisega seotud telemaatilised võrgud, mis eelkõige loovad kokkupuutepunkti komisjoni olemasolevate andmekogudega, et hõlbustada Euroopa organisatsioonide ja eeskätt väikeste ja keskmise suurusega ettevõtete juurdepääsu ühenduse rahastamisallikatele.

- Statistikaga seotud telemaatilised võrgud, eelkõige statistilise teabe kogumiseks ja levitamiseks.

- Ametlike dokumentide avaldamisega seotud telemaatilised võrgud.

- Tööstusega seotud telemaatilised võrgud, eelkõige teabevahetuseks tööstusküsimuste eest vastutavate haldusasutuse vahel ning selliste haldusasutuste ja tööstusliitude vahel, autode tüübikinnitusandmete vahetamiseks haldusasutuste vahel ja ametlike vormide täitmist lihtsustavate ja parandavate teenuste osutamiseks.

- Konkurentsipoliitikaga seotud telemaatilised võrgud, mis tagavad eeskätt parema elektroonilise andmevahetuse riikide haldusasutustega, et hõlbustada teatamis- ja nõupidamismenetluste rakendamist.

- Hariduse ja kultuuri, teavitamise, side ja audiovisuaalvaldkonnaga seotud telemaatilised võrgud, eelkõige avalike võrkude sisu küsimusi käsitleva teabe vahetamiseks ja uute audiovisuaal- ja teabeteenuste väljatöötamise ja vaba osutamise edendamiseks.

- Veondusega seotud telemaatilised võrgud, eelkõige sõidukijuhte, sõidukeid ja veoettevõtjaid käsitlevate andmete vahetamise toetamiseks.

- Turismi, keskkonna ning tarbijate õiguste ja tervise kaitsmisega seotud telemaatilised võrgud lepinguosaliste vahelise teabevahetuse toetamiseks.

- Telemaatikavõrgud, mis toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus", mille eesmärk on tuua kasu kodanikele ja ettevõtetele.

- Sisserändepoliitikaga seotud telemaatikavõrgud, mis tagavad eeskätt parema elektroonilise andmevahetuse riikide haldusasutustega, et hõlbustada teatamis- ja nõupidamismenetluste rakendamist (see kehtib ainult Islandi ja Norra puhul).

C. INSTITUTSIOONIDEVAHELISED VÕRGUD

- Institutsioonidevahelist teabevahetust toetavad telemaatilised võrgud, eelkõige:

- institutsioonidevahelises teabevahetuses mitme keele kasutamise hõlbustamiseks tõlketööde haldamise ja tõlkimise abivahendite, mitmekeelsete vahendite jagamise/vahetamise ja terminoloogiakogudesse ühtse pääsu võimaldamise abil; ja

- dokumentide ühiseks kasutamiseks Euroopa Liidu ametite ja institutsioonide vahel.

D. IDA-VÕRKUDE LEVITAMINE ÜLE MAAILMA

- IDA-võrkude laiendamine EMP, EFTA ja KIE riikidesse ja muusse assotsieerunud riikidesse ning G7 riikidesse ja rahvusvahelistesse organisatsioonidesse, pidades eeskätt silmas sotsiaalkindlustuse, tervishoiu, ravimite ja keskkonnaga seotud telemaatilisi võrke.

II. HORISONTAALMEETMED

EFTA riigid osalevad järgmistes haldusasutustevahelise elektroonilise andmevahetuse (IDA) üleeuroopaliste võrkude koostalitlusvõime ja nende pääsemisse tagamiseks mõeldud horisontaalmeetmetes, mille aluseks on Euroopa Parlamendi ja nõukogu otsuse nr 1720/1999/EÜ artikli 3 lõige 1:

- Üldteenused.

- Ühised abivahendid ja võtted.

- Koostalitlusvõime teabe sisu osas.

- Õigus- ja turvaraamistik.

- Kvaliteedi tagamine ja kontroll.

- Koostalitlusvõime riiklike ja piirkondlike algatuste suhtes.

- Heade tavade levitamine."

Artikkel 3

Käesolev otsus jõustub 15. detsembril 2000 tingimusel, et kõik lepingu artikli 103 lõikes 1 ettenähtud teated on EMP Ühiskomiteele esitatud. [5]

Otsust kohaldatakse alates 3. augustist 1999

Artikkel 4

Käesolev otsus avaldatakse Euroopa Ühenduste Teataja EMP osas ja EMP kaasandes.

Brüssel, 10. november 2000

EMP Ühiskomitee nimel

eesistuja

G. S. Gunnarsson

[1] EÜT L 193, 9.7.1998, lk 55.

[2] EÜT L 269, 11.11.1995, lk 23.

[3] EÜT L 203, 3.8.1999, lk 1.

[4] EÜT L 203, 3.8.1999, lk 9.

[5] Põhiseadusest tulenevad nõuded on olemas.

--------------------------------------------------